Tarybos reglamentas (EEB) Nr. 2931/79
1979 m. gruodžio 20 d.
dėl paramos teikimo žemės ūkio produktų, kuriems gali būti taikomas specialus importo režimas trečiojoje šalyje, eksportui
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 113 straipsnius,
atsižvelgdama į Komisijos pasiūlymą,
kadangi tam tikrais atvejais žemės ūkio produktai, kurie atitinka tam tikrus reikalavimus ir (arba) kainų sąlygas, gali būti palankiai veikiami trečiųjų šalių specialaus importo režimo; kadangi, siekiant užtikrinti teisingą tokios sistemos taikymą, būtina, kad importuojančios trečiosios šalies ir Bendrijos valdžios institucijos bendradarbiautų administravimo srityje; kadangi tokius produktus turėtų lydėti Bendrijoje išduotas sertifikatas;
kadangi, tam, kad būtų laikomasi pirmiau minėtų kainų sąlygų, reikia atsižvelgti į eksporto grąžinamųjų išmokų sistemą; kadangi eksporto grąžinamųjų išmokų sistemos išsamios taisyklės yra priimtos 1975 m. spalio 29 d. Tarybos reglamento (EEB) Nr. 2727/75 dėl bendro grūdų rinkos organizavimo [1] su paskutiniais pakeitimais, padarytais Reglamentu (EEB) Nr. 1547/79 [2], 26 straipsnyje ir kitų reglamentų dėl bendrų rinkų organizavimo atitinkamuose straipsniuose nustatyta tvarka;
kadangi ta pačia tvarka derėtų priimti išsamias šiuo reglamentu nustatytų priemonių taikymo taisykles,
PRIĖMĖ ŠĮ REGLAMENTĄ:
1 straipsnis
1. Kada pagal su Bendrija sudarytas sutartis eksportuojami tam tikrus reikalavimus atitinkantys žemės ūkio produktai, kurie gali būti palankiai veikiami specialaus režimo įvežant juos į trečiąją šalį, valstybių narių kompetentingos institucijos pagal pareikalavimą ir po atitinkamų patikrinimų išduoda dokumentą, patvirtinantį, kad reikalavimai yra vykdomi.
2. Išsamios šio reglamento taikymo taisyklės patvirtinamos Reglamento (EEB) Nr. 2727/75 26 straipsnyje ir kitų reglamentų dėl bendrų rinkų organizavimo atitinkamuose straipsniuose nustatyta tvarka.
2 straipsnis
Šis reglamentas įsigalioja kitą dieną po jos paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. gruodžio 20 d.